Ο Καουμπόι του Μεσονυχτίου

***Ο Καουμπόι του Μεσονυχτίου*** (αγγλ.: **Midnight Cowboy**) είναι αμερικανική δραματική ταινία του 1969, σε σκηνοθεσία Τζον Σλέσιντζερ. Πρωταγωνιστούν οι Ντάστιν Χόφμαν, Τζον Βόιτ και Σίλβια Μάιλς. Η ταινία είναι βασισμένη στο ομώνυμο μυθιστόρημα του Τζέιμς Λίο Χίρλιχαϊ το οποίο διασκεύασε για τη μεγάλη οθόνη ο Γουόντο Σολτ. 

Η ταινία έλαβε εφτά υποψηφιότητες για βραβείο Όσκαρ και βραβεύτηκε με τρία μεταξύ των οποίων και με Όσκαρ Καλύτερης Ταινίας. Βραβεύτηκε επίσης με Βραβείο BAFTA Καλύτερης Σκηνοθεσίας. Πρόκειται για την πρώτη και μοναδική ταινία, με την ένδειξη *αυστηρώς ακατάλληλη* που κέρδισε το εξής βραβείο. Θεωρείται μέχρι και σήμερα ως μια από τις σημαντικότερες αμερικανικές ταινίες όλων των εποχών και το Αμερικανικό Ινστιτούτο Κινηματογράφου την κατέταξε στην 36η θέση στη λίστα με 100 αριστουργήματα του αμερικανικού κινηματογράφου, ενώ το 1994 χαρακτηρίστηκε από την Βιβλιοθήκη του Κογκρέσου ως «πολιτιστικά, αισθητικά και ιστορικά σημαντική» και επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών Αμερικής.

## Πλοκή
Ένας άβγαλτος Τεξανός, ο Τζο Μπακ (Τζον Βόιτ), παραιτείται από τη δουλειά του ως λαντζέρης και παίρνει το λεωφορείο για τη Νέα Υόρκη, την οποία επισκέφτεται για πρώτη φορά. Τα σχέδιά του είναι να εκμεταλευτεί την αρρενωπή του εξωτερική εμφάνιση και να γίνει συνοδός ευπόρων κυριών. Ο Τζο βασανίζεται από άσχημες αναμνήσεις του παρελθόντος (βία, σεξουαλική κακοποίηση και εγκατάλειψη), οι οποίες του έχουν αφήσει ανοιχτές πληγές, αλλά δεν το βάζει κάτω εφόσον έχει καταφέρει να διατηρήσει μια παιδική αφέλεια σε συνδυασμό με την αισιοδοξία και τη δίψα για ζωή. Η ευγένεια, μαζί με τη γενναιοδωρία και την αφέλειά του, τον καθιστούν εύκολο στόχο στη μεγαλούπολη. Παρά το γεγονός ότι τον εξαπατούν και τον κλέβουν, ο Τζο συνεχίζει να συμπεριφέρεται με ευγένεια στους συνανθρώπους του κι όταν συναντά τον μικροαπατεώνα Ενρίκο Σαλβατόρε *Ράτσο* Ρίτσο (Ντάστιν Χόφμαν), του δείχνει εμπιστοσύνη, ενώ ο Ράτσο του κλέβει 20 δολάρια. Οι δυο τους συναντιούνται ξανά αργότερα και γίνονται φίλοι και συνοδοιπόροι. Ο Ράτσο προσφέρεται να βοηθήσει τον Τζο με την ενασχόλησή του ως ζιγκολό με το αζημίωτο, αλλά η υγεία του εξασθενεί. Τότε ο Τζο καλείται να κάνει επιλογές τις οποίες δεν είχε αναλογιστεί ποτέ στο παρελθόν.

## Διανομή ρόλων
*Ντάστιν Χόφμαν - Ενρίκο Σαλβατόρε *Ράτσο* Ρίτσο
*Τζον Βόιτ - Τζο Μπακ
*Σίλβια Μάιλς - Κας
*Τζον ΜακΓκάιβερ - κύριος Ο'Ντάνιελ
*Μπρέντα Βακάρο - Σίρλεϊ
*Μπάρναρντ Χιουζ - Τάουνι
*Ρουθ Γουάιτ -Σάλι Μπακ
*Τζένιφερ Σολτ - Άννι
*Βίβα -Γκρέτελ
*Μπομπ Μπάλαμπαν -  Νεαρός Μαθητής 

## Υποδοχή
### Κριτικές
Στον ιστότοπο συγκέντρωσης κριτικών Rotten Tomatoes, η ταινία κατέχει βαθμολογία θετικής αποδοχής 89%, με μέση βαθμολογία 8,50/10, βάσει 116 κριτικών. Η κριτική συναίνεση του ιστότοπου αναφέρει: «Η σκληρή, αδυσώπητα ζοφερή ματιά του Τζον Σλέσινγκερ στο άθλιο υπογάστριο της αστικής αμερικανικής ζωής είναι αναμφισβήτητα ανησυχητική, αλλά οι ερμηνείες των Χόφμαν και Βόιτ καθιστούν δύσκολη την αποστροφή».Το Metacritic, το οποίο χρησιμοποιεί σταθμισμένο μέσο όρο, απέδωσε στην ταινία βαθμολογία 79 στα 100, βάσει 16 κριτικών, υποδεικνύοντας «γενικά ευνοϊκές» κριτικές.

### Βραβεία & υποψηφιότητες

Βραβεία Ακαδημίας Κινηματογράφου (Όσκαρ)
 
**Βράβευση:**
* Καλύτερης Ταινίας – Τζερόμ Χέλμαν
* Σκηνοθεσίας – Τζον Σλέσιντζερ
* Διασκευασμένου Σεναρίου – Γουόλντο Σολτ

**Υποψηφιότητα:**
* Α' Ανδρικού Ρόλου - Ντάστιν Χόφμαν
* Α' Ανδρικού Ρόλου - Τζον Βόιτ
* Β' Γυναικείου Ρόλου - Σίλβια Μάιλς
* Μοντάζ – Χιου Έι Ρόμπερτσον

## Παραπομπές


## Εξωτερικοί σύνδεσμοι
*

Κατηγορία:Όσκαρ Καλύτερης Ταινίας
Κατηγορία:Αμερικανικές ταινίες της δεκαετίας 1960
Κατηγορία:Ταινίες του 1969
Κατηγορία:Αγγλόφωνες ταινίες
Κατηγορία:Αμερικανικές δραματικές ταινίες
Κατηγορία:Αμερικανικές ταινίες συσχετιζόμενες με ΛΟΑΤ
Κατηγορία:Ταινίες παραγωγής United Artists
Κατηγορία:Αμερικανικές buddy ταινίες
Κατηγορία:Ταινίες γυρισμένες στη Φλόριντα
Κατηγορία:Ταινίες γυρισμένες στο Τέξας
Κατηγορία:Ταινίες γυρισμένες στη Νέα Υόρκη
Κατηγορία:Ταινίες Εθνικού Μητρώου Κινηματογράφου Ηνωμένων Πολιτειών Αμερικής
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες τοποθετημένες στο Μαϊάμι
Κατηγορία:Ταινίες τοποθετημένες στη Φλόριντα
Κατηγορία:Ταινίες με ηθοποιό που κέρδισε BAFTA Α' Ανδρικού Ρόλου